Hoërskool Randburg | Kuns
Die Kunsdepartement bied beide Ontwerp en Visuele Kunste aan. Tussen die twee vakke word 'n wye veld van skeppende praktyk wat die hand, die oog, die verbeelding en die intellek insluit, gedek. Leerders ontvang die geleentheid om kwessies, opinies en hul idees van skoonheid te konseptualiseer en te verwesenlik in twee-en driedimensionele kunswerke, voorwerpe en omgewings.
Visuele Kunste bied leerders 'n geleentheid om hul intellek te stimuleer en dit is ook 'n manier om op 'n sinvolle, kreatiewe wyse hulself uit te druk. Deur kreatiewe probleemoplossing word innoverende denkers geskep.
Hoërskool Randburg bied jaarliks 'n kunsuitstalling aan waar leerders se jaarwerk ten toon gestel word. Leerders onderneem uitstappies na kunsgallerye wat hulle in voeling met die ontwerp- en kunswêreld bring.
Opwindende beeldhouprojekte word aangepak waarvan sommige in die skooltuin te sien is; ook die LO-Saal en Mediasentrum word met leerderkuns versier.
Ontwerp is 'n vak wat onlangs by Hoërskool Randburg begin het. Die groei van die vak, asook die resultate is baie belowend en ons poog om in die reeds gevestigde Kunsdepartement se voetspore te volg. Dié vak kan reeds raakgesien word met die ontwerp van plakkate en kentekens/logo's vir interne skoolbyeenkomste.